Դեմոկրատներն ու հանրապետականները շարունակում են պայքարն Օբամաքեյրի շուրջ
Սենատը սկսում է քննարկումներն առողջապահական բարեփոխումների օրինագծի վերաբերյալ, որը հանրապետականներն առաջարկում են Օբամաքեյրի փոխարեն: Անցած շաբաթ այն ընդունվեց Ներկայացուցիչների պալատում, սակայն դեռևս պարզ չէ, թե ինչ է սպասում օրինագծին Սենատում:
ԱՄՆ-ի Ներկայացուցիչների պալատում հանրապետականները հասան Օբամաքեյր օրենքի վերանայմանն ու փոխարինմանը նոր առողջապահական օրենքի փաթեթով: «Սա շատ լավ օրինագիծ է: Կարծում եմ՝ մենք ավելի կբարելավենք այն»,- հայտարարել է նախագահ Թրամփը: Սակայն այս պահի դրությամբ այն հավանաբար չի հաստատվի Սենատում: «Սենատում օրինագծի վերաբերյալ քննարկումները կսկսենք զրոյից: Մենք առաջ կքաշենք մեր առանձին օրինագիծը: Համոզված եմ՝ ժամանակ ունենք լավ օրինագիծ մշակելու համար»,- նշել է հանրապետական սենատոր Սուզան Քոլինսը: «Թրամփքեյրը երբեք օրենք չի դառնա: Իսկ մենք կբարելավենք առողջապահական համակարգը, կպահպանենք Օբամաքեյրն ու կբարեփոխենք այն»,- հայտարարել է դեմոկրատ սենատոր Չաք Շումերը: Հանրապետականները շարունակում են պնդել, որ Օբամաքեյրն արդյունավետ չէ և պետք է փոխարինվի: Դեմոկրատներնը մեծ ջանքեր են գործադրում այն պահպանելու համար, քանի որ այդ դեպքում նախագահ Թրամփը կդրժի իր աջակիցներին տված խոստումն՝ այն փոխարինելու մասին: Մինչդեռ հանրապետականները հույս ունեն, որ հնարավոր կլինի հասնել համաձայնության դեմոկրատների հետ: «Ես ցանկանում եմ, որ հանդես գանք միասնաբար այս խնդիրը լուծելու համար»,- ասում է սենատոր Քոլինսը: Սակայն դեմոկրատները տրամադրված չեն փոխզիջման այս հարցի շուրջ: Միացյալ Նահանգներում առողջապահության հետ կապված խնդիրները մշտապես արդիական են և գտնվում են ընտրողների ուշադրության կենտրոնում: